15
Kumbra Qotei a tulaŋ areareteqnu qaji
1 O Tamo Koba Qotei, yai naŋgi ino atra tal miligiq di sqa kere? Yai naŋgi ino segi getento mana goge dia awoqa kere? Mana di aqa ñam Saion.
2 Tamo une saiqoji sosiqa gaigai kumbra bole yeqnu qaji a qujai ino atra tal miligiq di sqa kere. Od, tamo aqa are miligiq na anjam bole mareqnu qaji a qujai ino segi getento mana goge dia awoqa kere. 3 Tamo dena tamo qudei naŋgo ñam ugetosaieqnu. A na aqa kadoi naŋgi ugeugeinjrosaieqnu. A na tamo qudei naŋgi misiliŋnjrosaieqnu. 4 Tamo dena tamo uŋgasari Qotei na qoreinjreqnu qaji naŋgi tulaŋ uratnjreqnu. Ariya a na tamo uŋgasari Tamo Koba Qotei aqa sorgomq di unub qaji naŋgo ñam soqtetnjreqnu. A gaigai aqa segi anjam a nami marej qaji di dauryeqnu. Aqa kumbra dena a gulbe kobaquja oqas di uŋgum. A aqa anjam di uratqasai. 5 A na tamo qudei naŋgi silali enjrimqa naŋgi a kamba silali yqajqa batiamqa a silali di segi yainjrqas. A silali aqa oto turtosim yainjrqasai. Tamo qudei naŋgi a silali yqa osib walawalaiyosib minjqab, “Ni na awai endi osim tamo bole bei aqa jejamuq di anjam uge laŋa qame.” Naŋgi a degsib minjqab di a naŋgo anjam dauryqasai. Tamo kumbra bole deqaji yeqnub qaji naŋgi siŋgila na tigelesqab. Deqa gulbe bei na naŋgi yala gotraŋnjrqa keresai.